Når maskotten Timba vinker til publikum og klasker hånd med de unge fans, og 11 spillere fra FC Nordsjælland løber ind på hjemmebanen i Farum, ser alt normalt ud. På grønsværen kæmper spillerne for klubben og kan skabe sportslig succes eller millionindtægter til klubben, hvis de senere sælges til udlandet.



Men overfladen fortæller ikke hele sandheden. I kulissen hos FC Nordsjælland er der skjulte aftaler, der betyder, at klubbens afrikanske spillere fra fodboldakademiet Right to Dream bliver brikker i et økonomisk spil. Det involverer en af verdens største klubber, Manchester City, i England.

Hidtil har FC Nordsjællands britiske ejer og formand, Tom Vernon, afvist, at der er en officiel forbindelse til Manchester City. Men dokumenter fra Footbal Leaks afslører, at der for to et halvt år siden blev indgået en juridisk bindende aftale mellem de to klubber, som skal gælde frem til 22. april 2020.